**China Global Television Network** (lyh. **CGTN**) on Kiinan valtion omistama pääsääntöisesti englanninkielinen televisiokanava. Kanavan omistaa China Media Group, joka puolestaan toimii Kiinan kommunistisen puolueen propagandaosaston alaisuudessa. Kanavan tehtävä on toimia puolueen mielipidevaikuttamisen välineenä.

Historia
--------

Kanava aloitti toimintansa 20. syyskuuta 1997. Alussa se tunnettiin aiemmin nimellä **CCTV-9**. Vuonna 2010 nimi muutettiin muotoon **CCTV News**.

Yksi kanavan merkittävimmistä ja isoimmista projekteista oli vuoden 2008 kesäolympialaiset sekä etenkin niiden avajaisseremonia, jota monet kiinalaiset pitävät edelleen yhtenä Kiinan modernin historian tärkeimmistä tapahtumista. Olympialaisten jälkeen Kiina alkoi kehittää ulkomaalaiselle yleisölle suunnattua mediaansa yhä enemmän.

Nykyään
-------

Nykyisellä nimellään kanava aloitti vuonna 2016. Tavoitteena oli kanavan uudelleenbrändääminen pehmeän vaikuttamisen kanavana.

Kanavan päätoimitus sijaitsee CCTV:n pääkonttorissa Pekingissä. Tämän lisäksi sillä on kolme alueellista toimitusta Washingtonissa, Lontoossa ja Nairobissa, joissa työskentelee noin 150 henkilöä kussakin. Kanava toimii englannin lisäksi myös ranskaksi, arabiaksi, venäjäksi ja espanjaksi.

Vuonna 2016 kanavan amerikkalainen toimitus (tuolloin *CCTV America*) palkittiin Emmy-palkinnolla tekemästään jutusta *Jen Bricker: When "Can’t" is a Four-Letter Word*.

### Ohjelmatarjonta

CGTN painottaa uutisiin ja ajankohtaisohjelmiin, mutta se näyttää myös kulttuuriin liittyviä ohjelmia. Näitä ohjelmia tarjotaan kaikilla kanavan kielillä. Lisäksi CGTN:n alaisuudessa toimii englanninkielinen dokumenttielokuvia julkaiseva kanava, *CGTN Documentary*, joka aloitti toimintansa vuonna 2011.

TV-ohjelmien lisäksi kanavalla on jonkin verran myös ilmaista materiaalia kiinan kielen itseopiskeluun.

Kritiikkiä
----------

Toisin kuin monet muut vastaavat valtiollisten yleisradioyhtiöiden hallinnoimat kansainväliset TV-kanavat (kuten esim. BBC World Service), CGTN:n päätoimitus ei ole valtiosta itsenäinen.

Toukokuussa 2019 Ison-Britannian viestintäviranomainen, Ofcom, alkoi tutkia väitteitä, joiden mukaan CGTN oli julkaissut kanavillaan tutkivaa journalismia tehneen Peter Humphreyn ja tämän vaimon Yu Yingzengin tunnustukset, joita pidettiin pakotettuina. Paria syytettiin laittomasta tiedonkeruusta. Myös muiden poliittisin perustein vangittujen pakotettuja tunnustuksia on julkaistu CGTN:n ohjelmissa, mikä on herättänyt kritiikkiä ihmisoikeusjärjestöjen keskuudessa. Ofcom perui CGTN:n medialuvan helmikuussa 2021. Viraston mukaan kanavan Lontoon toimituksen virallinen vastuutaho, Star China Media Limited, ei ylläpidä Britannian lakien vaatimaa toimituskuria ja kanava on viime kädessä kommunistisen puolueen alainen.

Toukokuussa 2021 Israelin Pekingin-suurlähetystö syytti kanavaa antisemitismistä, kun CGTN:n juontaja väitti lähetyksessä, että juutalaisilla on vaikutusvaltaisia lobbarijärjestöjä, jotka mm. muovaavat Yhdysvaltain suhtautumista Lähi-itään. Tapaus aiheutti diplomaattisen kriisin Israelin ja Kiinan välille.

Lähteet
-------

1. 1 2  China is spending billions on its foreign-language media *The Economist*.  14.6.2018. Viitattu 27.11.2021.
2. ↑  The TV network at the forefront of Beijing's foreign propaganda offensive *Christian Science Monitor*.  9.1.2017. Viitattu 27.11.2021.
3. 1 2  Lu Sun: Developments and New Approaches of Internationalizing China's Media: A Case Study of China Global Television Network (CGTN) in Witness Perspective.  *Global Media Journal*, 16.8.2018, nro 16, s. 1–5. ISSN 1550-7521. Artikkelin verkkoversio.  (englanniksi)[vanhentunut linkki]
4. ↑  The Channel name of "CCTV-9" changed to "CCTV News"  26.4.2010. CCTV News.  Arkistoitu 2010. Viitattu 26.11.2021. (englanniksi)
5. ↑  Quinlan Rijks: China’s Public Diplomacy at the 2022 Beijing Winter Olympics: Upcoming Success or Imminent Failure? *STEAR*.  30.7.2021. Viitattu 27.11.2021. (englanniksi)
6. ↑  Yee Yuen, William: Win Some, Lose Some: China’s Campaign for Global Media Influence  8.10.2021. Jamestown. Viitattu 27.11.2021. (englanniksi)
7. 1 2  Behind the News: Inside China Global Television Network *www.lowyinstitute.org*. Viitattu 27.11.2021. (englanniksi)
8. ↑  About Us  2021. cgtn.com. Viitattu 27.11.2021. (englanniksi)
9. ↑  National Academy of Television Arts and Sciences Announces Winners at the 37th Annual News & Documentary Emmy Awards  21.6.2016. The National Academy of Television Arts & Sciences.  Arkistoitu 2020. Viitattu 26.11.2021. (englanniksi)
10. ↑  Chinese Master  2021. cgtn.com. Viitattu 27.11.2021. (englanniksi)
11. ↑  Ofcom investigating CGTN for allegedly airing forced confession *the Guardian*.  8.5.2019. 8.5.2019. Viitattu 27.11.2021. (englanniksi)
12. ↑  ‘Forced confession’ victims urge CGTN and CCTV ban *Taipei Times*.  13.4.2021. Viitattu 27.11.2021. (englanniksi)
13. ↑  Victims of ‘forced confessions’ urge Western powers to ban Chinese TV channels *France 24*.  11.4.2021. Viitattu 27.11.2021. (englanniksi)
14. ↑  UK revokes license of China's CGTN broadcaster  4.2.2021. Deutsche Welle. Viitattu 27.11.2021. (englanniksi)
15. ↑  Israel accuses China state TV of 'blatant anti-Semitism' *France 24*.  19.5.2021. Viitattu 27.11.2021. (englanniksi)

Aiheesta muualla
----------------

* CGTN:n YouTube-kanava